จังหวัดกาฬสินธุ์ จัดกิจกรรมสภากาแฟประจำเดือนตุลาคม 2569 ภายใต้แนวคิด “ออกพรรษาสืบสานศรัทธา รักษาวัฒนธรรม นำคุณค่าอาหารถิ่น”

วันที่ 27 ตุลาคม 2569 เวลา 07.00 น. ณ ห้องประชุมอเนกประสงค์ มหาวิทยาลัยกาฬสินธุ์ พื้นที่ในเมือง อำเภอเมืองกาฬสินธุ์ จังหวัดกาฬสินธุ์ นายนายสุวรรธณ์ เข็มธนเพ็ชร ผู้ว่าราชการจังหวัดกาฬสินธุ์ เป็นประธานเปิดกิจกรรมสภากาแฟจังหวัดกาฬสินธุ์ ประจำเดือนตุลาคม 2569 ภายใต้แนวคิด “ออกพรรษาสืบสานศรัทธา รักษาวัฒนธรรม นำคุณค่าอาหารถิ่น” โดยมีหัวหน้าส่วนราชการ ผู้บริหาร และเจ้าหน้าที่จากหน่วยงานต่าง ๆ เข้าร่วมกิจกรรมอย่างพร้อมเพรียง

กิจกรรมสภากาแฟจัดขึ้นเพื่อเปิดโอกาสให้หัวหน้าส่วนราชการและหน่วยงานต่าง ๆ ได้พบปะพูดคุย แลกเปลี่ยนความคิดเห็น และหารือแนวทางการแก้ไขปัญหา ตลอดจนการประสานความร่วมมือในการขับเคลื่อนภารกิจและพัฒนาจังหวัดกาฬสินธุ์อย่างไม่เป็นทางการ อันจะนำไปสู่การทำงานร่วมกันอย่างมีประสิทธิภาพและเกิดประโยชน์สูงสุดต่อประชาชนในพื้นที่

ภายในงานมีกิจกรรมที่สะท้อนอัตลักษณ์และคุณค่าทางวัฒนธรรมของจังหวัดกาฬสินธุ์ โดยมีการสาธิตเมนูอาหารท้องถิ่นเพื่อเชิดชูอาหารถิ่นจังหวัดกาฬสินธุ์ ได้แก่ แกงบอนวังอ้อยหนู ลาบปลาแห้ง และข้าวแดะงา ซึ่งเป็นการนำเสนอภูมิปัญญาด้านอาหารพื้นถิ่น ตลอดจนส่งเสริมการอนุรักษ์และสืบสานมรดกทางวัฒนธรรมของชุมชนให้คงอยู่สืบไป

นอกจากนี้ ผู้เข้าร่วมกิจกรรมยังได้รับชมการแสดงชุด “ออกพรรษา ศรัทธาแห่งเมืองน้ำดำ” จากวิทยาลัยนาฏศิลปกาฬสินธุ์ ที่ถ่ายทอดเรื่องราวความศรัทธาและวัฒนธรรมประเพณีอันงดงามของชาวกาฬสินธุ์ พร้อมรับชมวีดิทัศน์นำเสนอภารกิจของหน่วยงานเจ้าภาพ เพื่อประชาสัมพันธ์บทบาทหน้าที่และสร้างความเข้าใจในการดำเนินงานของแต่ละหน่วยงาน

สำหรับหน่วยงานเจ้าภาพในการจัดกิจกรรมครั้งนี้ ประกอบด้วยหน่วยงานในสังกัดกระทรวงวัฒนธรรม กระทรวงกลาโหม กระทรวงทรัพยากรธรรมชาติและสิ่งแวดล้อม กระทรวงการอุดมศึกษา วิทยาศาสตร์ วิจัยและนวัตกรรม รวมถึงสภาวัฒนธรรมจังหวัดกาฬสินธุ์ ซึ่งร่วมกันจัดกิจกรรมเพื่อส่งเสริมความสัมพันธ์อันดีระหว่างหน่วยงานภาครัฐ พร้อมทั้งสนับสนุนการอนุรักษ์วัฒนธรรมท้องถิ่นและการเผยแพร่คุณค่าของอาหารถิ่นจังหวัดกาฬสินธุ์ให้เป็นที่รู้จักอย่างแพร่หลาย

กิจกรรมสภากาแฟจังหวัดกาฬสินธุ์จึงเป็นอีกหนึ่งเวทีสำคัญในการสร้างความสัมพันธ์และบูรณาการความร่วมมือระหว่างหน่วยงาน ตลอดจนร่วมกันขับเคลื่อนการพัฒนาจังหวัดกาฬสินธุ์ควบคู่ไปกับการอนุรักษ์อัตลักษณ์ทางวัฒนธรรมและภูมิปัญญาท้องถิ่นอย่างยั่งยืน

